b'\n_START_ARTICLE_\nSorodstvo svetivcev\n_START_SECTION_\nOpis\n_START_PARAGRAPH_\nSo raznolikih velikosti, od 1 mm do ve\xc4\x8d kot 9 cm v dol\xc5\xbeino. Telesna zgradba spominja na ostale predstavnike podreda, najo\xc4\x8ditnej\xc5\xa1a razlika je zgornji del \xc2\xbbobraza\xc2\xab\xc2\xa0(frons), ki je pove\xc4\x8dan in ima opazne navpi\xc4\x8dne grebene po povr\xc5\xa1ini. Tipalnice, ki so zna\xc4\x8dilno majhne, imajo pove\xc4\x8dan drugi \xc4\x8dlen in izra\xc5\xa1\xc4\x8dajo pod sestavljenimi o\xc4\x8dmi, poleg tega pa imajo svetivci \xc5\xa1e nekaj drugih manj\xc5\xa1ih razlo\xc4\x8devalnih znakov. Glava mnogih vrst je na vrhu podalj\xc5\xa1ana v nekak\xc5\xa1en \xc2\xbbrilec\xc2\xab, ki je uporaben taksonomski znak._NEWLINE_Najve\xc4\x8djo pestrost in \xc5\xa1tevil\xc4\x8dnost dosegajo v vla\xc5\xbenih tropskih predelih Starega sveta, kot skupina pa so kozmopolitski. Ve\xc4\x8dinoma se prehranjujejo s sesanjem rastlinskih sokov iz nadzemnih delov rastlin, obi\xc4\x8dajno so specialisti, vezani na to\xc4\x8dno dolo\xc4\x8deno vrsto gostitelja in vse \xc5\xbeivljenje pre\xc5\xbeivijo na majhnem obmo\xc4\x8dju. Poznani pa so posamezni primeri druga\xc4\x8dne specializacije: li\xc4\x8dinke predstavnikov dru\xc5\xbein Derbidae in Achilidae se denimo prehranjujejo z glivami, kar je posebnost med polkrilci, ve\xc4\x8d dru\xc5\xbein pa ima tudi podzemne predstavnike, ki \xc5\xbeivijo prisesani na korenine._NEWLINE_Li\xc4\x8dinke so znane po tem, da izlo\xc4\x8dajo vosek iz specializiranih \xc5\xbelez, ki jim predstavlja hidrofobno prevleko in jih v\xc4\x8dasih varuje pred plenilci. Tudi samice ve\xc4\x8d dru\xc5\xbein izlo\xc4\x8dajo vosek, z njim prevle\xc4\x8dejo jaj\xc4\x8deca. Mnoge li\xc4\x8dinke vzpostavijo mutualisti\xc4\x8den odnos z mravljami. Imajo prikrit na\xc4\x8din \xc5\xbeivljenja in se premikajo po\xc4\x8dasi ali zana\xc5\xa1ajo na varnost v gru\xc4\x8dah, le ob nevarnosti ali podobnih okoli\xc5\xa1\xc4\x8dinah hitro sko\xc4\x8dijo z mo\xc4\x8dnimi zadnjimi nogami._NEWLINE_Velika ve\xc4\x8dina vrst je za \xc4\x8dloveka neopazna, nekatere pa veljajo za hude \xc5\xa1kodljivce v poljedelstvu, ker s sesanjem na kulturnih rastlinah povzro\xc4\x8dajo venenje in prena\xc5\xa1ajo rastlinske patogene med rastlinami, gostitelje pa v\xc4\x8dasih fizi\xc4\x8dno po\xc5\xa1kodujejo tudi z odlaganjem jaj\xc4\x8dec v tkivo. Poleg tega lahko ob namno\xc5\xbeitvi povzro\xc4\x8dajo te\xc5\xbeave zaradi izlo\xc4\x8danja medi\xc4\x8dine in voska, kar pospe\xc5\xa1i rast plesni. Med pomembnej\xc5\xa1imi \xc5\xa1kodljivci so mede\xc4\x8di \xc5\xa1kr\xc5\xbeatek (Metcalfa pruinosa) na sadnih drevesih, Nilaparvata lugens na ri\xc5\xbeu, Perkinsiella saccharicida na sladkornem trsu in Peregrinus maidis na koruzi.\n_START_SECTION_\nSlovenski predstavniki\n_START_PARAGRAPH_\nKljub temu, da je skupina prete\xc5\xbeno tropska, se tudi v Sloveniji in drugod po Evropi pojavlja nekaj deset vrst. Med pogostej\xc5\xa1imi so predstavniki rodu Dictyophara (dru\xc5\xbeina dolgoglavcev), Tachycixius pilosus in Cixius nervosus (mre\xc5\xbeekrili \xc5\xa1kr\xc5\xbeatki) ter predstavniki rodov Cixius (ostrogasti \xc5\xa1kr\xc5\xbeatki) in Tettigometra (dru\xc5\xbeina Tettigometridae). Ve\xc4\x8dina vrst je nevpadljivih oblik, v\xc4\x8dasih so variabilne z barvnimi razli\xc4\x8dicami in dolgokrilimi ter kratkokrilimi osebki v populaciji, zato jih je te\xc5\xbeko razlikovati med seboj._NEWLINE_Med najpomembnej\xc5\xa1imi je mede\xc4\x8di \xc5\xa1kr\xc5\xbeatek, edini predstavnik dru\xc5\xbeine metuljastih \xc5\xa1kr\xc5\xbeatkov, ki je bil v za\xc4\x8detku 1990. let zane\xc5\xa1en iz Severne Amerike in se je od takrat invazivno raz\xc5\xa1iril po vsem obmejnem pasu z Italijo. Osebki povzro\xc4\x8dajo \xc5\xa1kodo s sesanjem na sadnem drevju, z obilnim izlo\xc4\x8danjem mane pa prispevajo tudi k razvoju plesni.'